“તારે ઓબર્સ્કાર્ફ્યૂહરર હુજર સાથે ઝગડો થયો છે,” ગેટેએ એ યુવતી સાથે સીધી જ વાત કરી. યુવતીએ માથું હલાવીને હા પાડી! તેને આશા હતી, કે મૂર્ખ હુજર ભલે ન સમજતો હોય, પરંતુ કમાન્ડન્ટ જરૂર તેની વાતનો અર્થ સમજશે! “આ મકાનનો પાયો ફરીથી આખો ખોદાવવો પડે એમ છે,” ઉત્સાહપૂર્વક એણે કમાન્ડન્ટને સમજાવ્યું. પરંતુ એમોન તો એમ જ માનતો હતો, કે યહૂદીઓને કામ ધીમુ થાય તેમાં જ રસ હોય છે! પ્રોજેક્ટ ચાલે ત્યાં સુધી મજૂરોની જિંદગી સલામત રહે એ જ તેમનું લક્ષ્ય છે! યુવતી હજુ પણ તેને કહી રહી હતી, “બધું જ ખોદકામ ફરીથી કરવામાં નહીં આવે તો છેવટે આવાસોનો દક્ષિણી ભાગ તો નમી જ જવાનો, કદાચ તૂટી પણ પડે…” એ દલીલો કરતી રહી, અને એમોન તેની સામે માથું હલાવતાં એવું વિચારતો રહ્યો, કે એ કદાચ જુઠ્ઠું બોલી રહી છે! એમોનનો પહેલો સિદ્ધાંત તો એ જ હતો, કે યહૂદી નિષ્ણાતની વાત ક્યારેય માનવી નહીં. યહૂદી નિષ્ણાતો કાર્લ માર્કસના ઢાંચામાં ઢળેલા હતા, જેમના સિદ્ધાંતોનું લક્ષ્ય, જર્મન સરકારની ન્યાયનિષ્ઠાનો વિરોધ કરવાનું હતું! તેમના પર ફ્રોઇડની અસર હતી, જેણે આર્યન માનસની ન્યાયનિષ્ઠાનું અપમાન કર્યું હતું! યુવતીની દલીલો એમોનને પોતાની અંગત ન્યાયનિષ્ઠા સામેના પડકાર જેવી લાગી.